Panalaran déduksi iku cara nggawé tingkesan kanthi ningkes prakara umum dadi prakara kusus. Kanthi cara déduksi, prakara diputusaké saka ukumé dhisik banjur buktiné, déné ing induksi carané kawalikané, buktiné dhisik banjur ukumé. Pamikiran cara déduksi diwiwiti saka ngudhari undheraning prakara, tumuli ngudhari kabèh prakara kang magepokan. Adaté, kanthi mangkono kabèh prakara banjur bisa diudhari nganti ora tinemu manèh prakara kang ora cocog. Ing tlatah pamikiring manungsa, déduksi kang sampurna lan nyukupi wewaton iku ana ing èlmu pesthi. Kang paling kondhang ya iku èlmu ukur babagan dhasar anggitané Euclid. Tlatah liyané ya iku logika, ing rangkané, déduksi ora olèh duwé kaluputan, kosokbalèn, utawa kaoracocogan. Awit mangkono, kasilé déduksi iku pesthi utawa mutlak.